***Fair Game*** er en biografisk dramafilm fra 2010, regissert av Doug Liman. Hovedrollene spilles av Naomi Watts og Sean Penn. Filmen er basert på Valerie Plames selvbiografi *Fair Game* fra 2007.

Filmen hadde offisiell premiere under Cannes Film Festival i 2010, og ble sluppet i USA den 1. oktober 2010.

Handling
--------

Valerie Plame er ansatt som etterretningsoffiser i Central Intelligence Agency, men ingen andre vet om dette bortsett fra ektemannen og foreldrene hennes. Hun er involvert i en rekke sensitive, og noen ganger veldig risikable, hemmelige operasjoner utenfor USA. Ektemannen hennes, Joseph C. Wilson, er en diplomat som blant annet har vært USAs ambassadør til Gabon. Han har tidligere vært diplomat i Niger, og derfor blir han oppsøkt av Plames kolleger i CIA som ber ham reise til Gabon for å innhente informasjon om hvorvidt Irak kan ha skaffet seg uran slik at de kan utvikle atomvåpen. 

Det tar ikke lang tid før Wilson slår fast at det ikke er grunnlag for ryktene om at Irak har fått tilgang på uran. USAs president George W. Bush godkjenner at amerikanske styrker kan iverksette en militæraksjon, og rettferdiggjør dette ved å antyde at Irak har skaffet seg uran og holder på å bygge masseødeleggelsesvåpen. Wilson sender en kommentar til The New York Times der han skriver at alle rapportene om at Irak sitter på masseødeleggelsesvåpen er rent oppspinn. Deretter blir Valerie Plames status som CIA-agent «blåst», det vil si offentliggjort i media. Det er indikasjoner på at lekkasjen kan komme fra tjenestemenn i Det hvite hus – muligens fra visepresidentens stabssjef og nasjonale sikkerhetsrådgiver, Scooter Libby.

Formålet med lekkasjen skal ha vært å diskreditere Joseph Wilsons påstander om at Bush-administrasjonen hadde fabrikert etterretningsinformasjon for å rettferdiggjøre invasjonen av Irak. For Valerie Plame blir konsekvensen av lekkasjen at hun med øyeblikkelig virkning blir avskjediget fra CIA. De pågående, sensitive operasjonene hun har vært en del av, blir innstilt fra den ene dagen til den andre, og ekteskapet hennes slår sprekker. Både Plame og Wilson blir utsatt for hengt ut offentlig og mottar drapstrusler.

Rolleliste
----------

* Naomi Watts som Valerie Plame
* Sean Penn som Joseph Wilson, ektemannen til Valerie Plame
* Noah Emmerich som Bill
* Ty Burrell som Fred
* Sam Shepard som Sam Plame
* Polly Holliday som Diane Plame
* Bruce McGill som James Pavitt
* Brooke Smith som Diana
* Michael Kelly som Jack
* Liraz Charhi som Dr. Zahara
* Khaled El Nabawy som Hamed
* Anand Tiwari som Hafiz
* David Denman som Dave
* David Andrews som Scooter Libby
* Geoffrey Cantor som Ari Fleischer
* Adam LeFevre som Karl Rove
* Nassar som Mr. Tabir
* Satya Bhabha som Jason Neal
* Norbert Leo Butz som Steve

Eksterne lenker
---------------

* (en) *Fair Game* på Internet Movie Database Rediger på Wikidata

* (no) *Fair Game* hos Filmfront Rediger på Wikidata

* (sv) *Fair Game* i Svensk Filmdatabas Rediger på Wikidata

* (da) *Fair Game* i Danmark Nationale Filminstitut Rediger på Wikidata

* (en) *Fair Game* på AllMovie Rediger på Wikidata

* (fr) *Fair Game* på Allociné Rediger på Wikidata

* (nl) *Fair Game* på MovieMeter Rediger på Wikidata

* (en) *Fair Game* på Turner Classic Movies Rediger på Wikidata

* (en) *Fair Game* på American Film Institute Rediger på Wikidata

* (en) *Fair Game* på Rotten Tomatoes Rediger på Wikidata
* film-trailer, Youtube.com

|  |  |
| --- | --- |
| Oppslagsverk/autoritetsdata | Encyclopædia Britannica **·** BBC Things
 |